
Most of the armed conflicts have entered in a new phase.
In the past decades, the international armed conflicts grew bigger. The violence generated by the conflicts it is no longer the result of the global confrontation among super powers. The armed conflicts right will be permanently adopted to the modern battle field realities in wartime. All the military decisions written in the legal documents of the military staffs must be developed and carried out in accordance with the armed conflicts principles and referenceses.
Acum, când majoritatea conflictelor au intrat în fază nouă şi când conflictele armate internaţionale (care opuneau în mod tradiţional armate naţionale clasice şi structurate) au devenit foarte rare în ultimele decenii, se impune a trage concluzia că violenţa generată de conflicte a încetat să mai fie expresia unei confruntări globale între superputeri.
I. Evoluţia strategiilor militare în condiţiile noilor riscuri şi ameninţări
Înainte de 1989, confruntările considerate drept conflicte interne „internaţionalizate” erau concretizate prin ceea ce am putea numi dihotomia dintre „regionalismul” cauzelor care contribuiau în mod curent la declanşarea acestor manifestări conflictuale şi „transregionalismul” resurselor ideologice, financiare şi militare, care hrăneau starea conflictuală. Cu alte cuvinte, cauzele conflictelor erau regionale, acestea erau pe plan ideologic, financiar şi militar alimentate de cele două blocuri. Fiind parţial structurate din exterior, aceste confruntări puteau să aibă în acelaşi timp un dublu efect: să le alimenteze dar şi să le conţină.
După 1989 predomină războaiele civile ca tip de conflict intern internaţionalizat în care, fără o intervenţie politică externă, cei puternici rămân factorii locali. Factorii externi au avut adesea o influenţă hotărâtoare asupra cursului evenimentelor pe care un conflict îl poate urma la un moment dat. Numeroase state au devenit slabe şi instabile. Ele nu mai deţin monopolul violenţei politice. Declinul autorităţii şi al legitimităţii structurii statale au dus la o fragmentare a puterilor, la prăbuşirea puterilor publice şi la conflicte sociale, în care grupuri de indivizi nu încearcă să stabilească o ordine statală. Este vorba de indivizi care apără o etnie, o religie, valori transnaţionale. Nu le rămâne acestor indivizi, sau guvernelor care răspund cu forţa la orice agresiune asupra lor decât să declanşeze războaie. Mai mult, în absenţa unor responsabili credibili şi fără interlocutori cu putere decizională reală, orice negociere devine aleatorie. Desigur, noii actori ai conflictelor sunt dificil de identificat. Intenţiile lor politice variază de la un context la altul. Uneori, singurul lor ţel este anihilarea inamicului. Alteori, motivaţiile lor sunt exclusiv de ordin economic. Dar, este clar că noile conflicte interne, deosebit de violente, corespund aplicării noilor sisteme transnaţionale, naţionale şi regionale. În spatele comportamentelor criminale se conturează conflicte de natură politică. Nu avem, prin urmare niciun motiv pentru a le lăsa să se desfăşoare în afara oricărui principiu umanitar. Una dintre cele mai importante probleme este că uneori poate fi foarte greu să se facă distincţia între combatanţi şi necombatanţi. Acest fenomen este foarte periculos pentru că dreptul internaţional umanitar are la baza sa tocmai această distincţie. La toate aceasta se adaugă faptul că beligeranţii susţinuţi altădată de forţe externe, trebuie acum să găsească la nivel regional mijloacele pentru a-şi continua activităţile militare. O nouă economie de război se dezvoltă, bazată pe „banditism militar”, în care comportamentele criminale şi războinice sunt amestecate într-un mod atât de inexplicabil încât devin greu de disociat. Aceste comportamente, foarte dăunătoare pe scară mondială pentru populaţiile civile, sunt uneori legate de traficul de droguri, de arme sau de pietre preţioase, precum şi de interese economice, adesea uşor identificabile, căci ele sunt legate de controlul resurselor energetice. În anumite contexte, legăturile de comandament şi atributele armatelor tradiţionale au fost înlocuite cu structuri decizionale cu mult mai greu de identificat. Ierarhia şi disciplina se estompează şi apare sentimentul că avem de-a face cu grupuri armate explozive, fără ideologie precisă, fără obiectiv militar definit, „sans fois ni loi”, neavând nici cea mai vagă idee despre ceea ce înseamnă dreptul conflictelor armate. Aceste grupuri însă, îşi au propriile reguli şi coduri de onoare şi nu sunt total impermeabile faţă de unele principii elementare de umanitate. Potrivit opiniei unui reputat expert, fenomenul conflictelor private reapare adesea sub forma unui mare banditism, a poliţiilor armate comandate de întreprinderi sau de guverne sau, apărându-şi propriile interese. Această privatizare a conflictelor îngrijorează, dar nu surprinde deloc în această eră a mondializării şi prevalenţei din ce în ce mai accentuate a economicului asupra politicului. Formele pe care le îmbracă aceste noi tipuri de conflicte contemporane, adesea numite „conflicte identitare”, sunt în contradicţie cu fundamentele dreptului internaţional umanitar. Spre deosebire de războaiele clasice, în care militarii erau cei mai expuşi, acum civilii sunt principalele victime ale conflictelor armate şi au devenit principalele ţinte ale beligeranţilor. Drepturile lor, care sunt definite în Convenţiile de la Geneva, sunt în mod regulat şi sistematic încălcate. Victimele ideale sunt în prezent acelea care trebuie să fie mai bine protejate de dreptul umanitar, pentru că ele sunt mai vulnerabile şi cel mai puţin capabile să se apere.
România, parte integrantă a civilizaţiei euroatlantice, participant activ la construcţia europeană, promovează, protejează şi apără democraţia, respectă drepturile şi libertăţile fundamentale ale omului şi acţionează pentru înfăptuirea intereselor sale legitime, în conformitate cu prevederile dreptului internaţional umanitar pentru accelerarea modernităţii şi dezvoltării sale economice şi sociale, asigurând un standard de viaţă european în afirmarea identităţii naţionale a României este noua strategie de securitate naţională capabilă să asigure diminuarea substanţială a decalajelor faţă de statele dezvoltate din spaţiul comunitar (îndeosebi a celor referitoare la standardele de calitate a vieţii), să preîntâmpine şi să contracareze ameninţările la adresa cetăţenilor, comunităţilor naţiunii şi statului român, să gestioneze operativ şi eficient situaţiile de criză, să participe activ la procesele de integrare şi cooperare. Strategia de securitate naţională reflectă modificările care au avut loc în mediul de securitate intern şi internaţional, realităţile şi tendinţele globale ,este parte integrantă a securităţii europene şi euroatlantice şi constituie un tot unitar, fundamentat pe efort naţional, pe acţiune comună, cooperare prin forţe proprii şi prin cooperare cu actualii parteneri în conformitate cu prevederile strategiilor proprii, ale conceptelor strategice ale Alianţei cu strategia de securitate a Uniunii Europene. Ea vizează armonizarea eforturilor naţionale cu angajamentele internaţionale şi identificarea unor modalităţi de lucru apte să prevină şi să contracareze oportun ameninţările. Totodată, promovează democraţia, pacea, stabilitatea în vecinătate şi în alte zone de interes strategic, reducerea vulnerabilităţilor, crearea capabilităţilor naţionale adecvate şi transformarea profundă a instituţiilor de securitate. Strategia de securitate naţională răspunde nevoii şi obligaţiei de protecţie împotriva riscurilor ce pun în pericol drepturile şi libertăţile fundamentale ale omului, precum şi bazele existenţei statului român. Ea vizează cu prioritate domenii şi activităţi cum ar fi : starea de legalitate, siguranţa cetăţeanului, securitatea publică şi apărarea naţională. România respectă principiile şi normele dreptului internaţional umanitar, dezvoltă dialogul şi cooperarea cu organizaţiile internaţionale şi cu statele interesate în securitatea internaţională[1].
II. Compatibilitatea strategiilor militare moderne cu principiile şi normelor Dreptului Conflictelor Armate
Integrarea logică şi firească a dreptului conflictelor armate în sistemul de conducere, inclusiv în activitatea statelor majore din toate categoriile de forţe necesită proiectarea, promovarea şi generalizarea procesului de reformă, compatibil cu procedurile existente în armatele moderne şi demn de tradiţiile de onoare ale Armatei Române. Cele mai importante proceduri de integrare a dreptului conflictelor armate ar fi: a) crearea cadrului instituţional adecvat realizării unităţii de concepţie a procesului de implementare şi uniformizarea practicii de aplicare a dreptului conflictelor armate prin asumarea responsabilităţilor ce le revin pe această linie ministrului apărării, şefului Statului Major General şi şefului Direcţiei Juridice, structurii destinate să asigure o coordonare superioară şi eficientă; b). dezvoltarea şi perfecţionarea cadrului legal al aplicării dreptului conflictelor armate prin elaborarea şi adoptarea unui regulament propriu armonizând celelalte regulamente militare cu prevederile sale; c). întărirea autorităţii comandamentelor pe toată scara ierarhică prin reglementarea responsabilităţilor ce le revin, a atribuţiunilor statelor majore şi ale consilierilor juridici în conformitate cu principiile şi normele dreptului conflictelor armate; d). definirea corespunzătoare a raporturilor dintre comandanţi şi consilierii juridici, în sensul că rolul acestora din urmă nu este doar de a consilia sau de a acorda asistenţă (formulările cele mai uzitate), ci de a presta servicii juridice, formulă ce ilustrează complexitatea rolului lor şi o sporire a responsabilităţilor personale; e). integrarea procesului de implementare al dreptului conflictelor armate în contextul general al reformei instituţiei militare şi a măsurilor de aplicare în conducerea de ansamblu a acţiunilor la nivel strategic, operativ şi tactic; f). valorificarea oportunităţilor deosebite pe care le oferă în domeniul aplicării dreptul conflictelor armate colaborarea cu alte autorităţi guvernamentale (Ministerul Afacerilor Externe, Ministerul Internelor şi Reformei Administrative, Ministerul Sănătăţii, Ministerul Culturii, Ministerul Transporturilor, ş.a.), organizaţii neguvernamentale autohtone (Asociaţia Română de Drept Umanitar, Societatea Română de Cruce Roşie) şi străine (Comitetul Internaţional al Crucii Roşii); g). integrarea dreptului conflictelor armate în sistemul conducerii militare să se realizeze în aşa manieră încât să i se asigure acestuia un caracter modern, eficace, orientat spre realizarea obiectivelor majore ale apărării naţionale.
Doctrina acţiunilor întrunite ale forţelor armate (în vigoare din iulie 2001) precizează că pregătirea şi ducerea acţiunilor întrunite se face pe baza şi cu respectarea următoarelor principii ale luptei: definirea clară a obiectivelor (misiunii); libertatea de acţiune, sinergia, concentrarea eforturilor, susţinerea, flexibilitatea, economia de forţă, surprinderea, securitatea acţiunilor şi a forţei, etapizarea acţiunilor întrunite, coordonarea acţiunilor întrunite şi pregătirea forţelor armate. Toate principiile enunţate pot fi analizate sau interpretate şi din perspectiva dreptului operaţional al conflictelor armate, astfel: a) definirea clară a obiectivului (misiunii) nu poate fi înţeleasă şi explicată decât din perspectiva articolului 48 al Protocolului adiţional I din 1977, care conţine regula fundamentală care obligă beligeranţii să facă întotdeauna o diferenţiere între populaţia civilă şi combatanţi, ca şi între bunurile cu caracter civil şi obiectivele militare; b) principiul libertăţii de acţiune trebuie corelat dialectic cu principiul dreptului conflictelor armate, al limitării mijloacelor şi metodelor de război prevăzut în articolul 35 din Protocolul I, în conformitate cu care statele beligerante n-au un drept nelimitat de a folosi orice mijloace şi metode de luptă, unele fiind interzise total iar altele restricţionate la utilizare; c) concentrarea eforturilor asupra punctelor decisive şi centrelor de greutate este un principiu care se realizează în practică, aşa cum prevede chiar articolul 47 al Doctrinei, prin identificarea cu preciziei a ţintelor şi prin selectarea mijloacelor de lovire şi a muniţiilor aferente ca şi prin minimizarea efectelor colaterale, toate acestea făcând trimitere la articolul 52 din Protocolul I; d). principiul flexibilitatăţii, trebuie înţeles în spiritul principiului proporţionalităţii prevăzut în articolul 57 al Protocolului I intitulat „ precauţii în atac”, conform căruia un atac trebuie anulat sau întrerupt atunci când reiese că obiectivul său nu este militar sau beneficiază de o protecţie specială ori când se poate aştepta ca atacul să cauzeze incidental pierderi şi pagube civile excesive faţă de avantajul militar concret şi direct aşteptat; tot flexibilitate este şi altă prevedere din acelaşi articol 57 şi anume obligaţia alegerii unei ţinte pentru care se poate aştepta ca atacul să prezinte pericolul cel mai mic pentru persoanele şi bunurile civile atunci când este posibilă alegerea între mai multe obiective militare pentru a obţine un avantaj militar echivalent (un criteriu de selecţie a cursului optim al acţiunii militare din perspectiva respectării dreptului conflictelor armate); e) principiul economiei de forţă poate fi interpretat din perspectiva oferită de dreptul războiului, ca raţionalizând acţiunea militară prin angajament selectiv de precizie, identificare, localizare şi lovirea ţintelor potrivit principiilor discriminării, proporţionalităţii şi necesităţii militare, este mai mult decât evident că a aloca resurse umane şi materiale pentru a lovi persoane care nu participă la război sau au fost scoase din luptă ar fi în contradicţie cu ideea economiei de forţe şi mijloace; f) surprinderea şi inducerea în eroare a inamicului reprezintă un principiu al acţiunii întrunite care trebuie să aibă în vedere articolul 37 din Protocolul I prin care perfidia (simularea posedării de statut protejat) este incriminată, nefiind însă interzise stratagemele de război ( camuflaje, operaţiuni simulate, informaţii false); g). celelalte principii ale acţiunii întrunite: securitatea acţiunilor, etapizarea, coordonarea şi pregătirea forţelor fac trimitere la asistenţa juridică ca sprijin al acţiunii întrunite prin care se asigură cunoaşterea, respectarea şi aplicarea dreptului operaţional al conflictelor armate; h) sinergia în acest domeniu ar putea însemna că dreptul naţional şi internaţional este numai o chestiune de legitimitate şi legalitate, chiar un multiplicator de forţă în ansamblul acţiunilor militare întrunite cu condiţia ca respectarea legilor interne şi internaţionale, realizată prin intermediul consilierii juridice, să fie obiectivul asumat de către toate compartimentele comandamentelor militare.
Doctrina acţiunilor întrunite ale forţelor armate a constituit una din sursele autorizate din care trebuie să derive Doctrina pentru operaţiile întrunite multinaţionale, Regulamentul pentru operaţiile întrunite ale forţelor armate şi doctrinele categoriilor de forţe de armată. Astfel, Doctrina din 2001 pentru operaţiile întrunite multinaţionale conţine o întreagă secţiune (art. 120-122) referitoare la aspectele juridice ale operaţiilor multinaţionale şi o anexă (nr. 28), privind dreptul internaţional al conflictelor armate. Conform art. 121 al Doctrinei, dreptul internaţional umanitar şi al conflictelor armate este cadrul de desfăşurare al războiului, aplicarea acestuia vizând aspectele generale ale conflictului, persoanele autorizate să comită acte de ostilitate, principiile generale de ducere a războiului, regulile esenţiale de drept internaţional al războiului. Iar Anexa nr. 28 a Doctrinei conţine precizări referitoare la limitele juridice ale utilizării forţei armate, legislaţia conflictelor armate şi jurisdicţia militarilor români, reguli de angajare, principii fundamentale ale dreptului internaţional al conflictelor armate.
Am folosit termenul de drept operaţional al conflictelor armate ca fiind acea parte a dreptului internaţional şi intern ce reglementează aspectele legale ale planificării şi desfăşurării acţiunilor militare desfăşurate de forţele armate atât în timp de pace cât şi în timp de război. Mai concret, dreptul operaţional este ansamblul măsurilor militare luate la nivel strategic, operativ şi tactic pentru aplicarea fundamentului juridic al conflictelor armate pe perioada desfăşurării ostilităţilor militare. Ele se iau de autorităţile publice militare ale statului atât la nivelul comandamentului suprem cât şi la diferite eşaloane ale forţelor armate, cu respectarea în toate împrejurările, a prescripţiilor convenţiilor internaţionale.
III. Necesitatea adaptării Dreptului Conflictelor Armate la noile realităţi ale câmpului de luptă modern
În procesul integrării euroatlantice, autorităţile competente ale statului român au vegheat la adaptarea dreptului militar umanitar la noile realităţi. Putem prezenta în acest sens câteva exemple: a) Legea nr. 296/2000, privind extrădarea; aceasta se aplică numai în baza şi pentru executarea normelor interesând extrădarea, cuprinse în convenţiile internaţionale la care România este parte şi pe care le completează în situaţiile nereglementate; în absenţa unei convenţii internaţionale, Legea nr. 296/2001 reprezintă dreptul comun în materie, aplicabil de statul român în virtutea curtoaziei internaţionale, sub garanţia reciprocităţii; dacă vreunul dintre statele solicitate invocă aplicarea unor reglementări diferite de celea prevăzute în legea nr. 296/2001, acestea pot fi avute în vedere numai în limitele stabilite prin declaraţie de reciprocitate[2]; b) OUG nr. 31/2002, privind interzicerea organizaţiilor şi simbolurilor cu caracter fascist, rasist sau xenofob şi a promovării cultului persoanelor vinovate de săvârşirea unor infracţiuni contra păcii şi omenirii[3]; c) Legea nr. 277/2002 referitoare la retragerea rezervelor formulate de România la cele patru Convenţii de la Geneva din 12 august 1949 pentru protecţia victimelor de război, respectiv la art. 10 din Convenţia pentru ameliorarea soartei răniţilor şi bolnavilor din forţele armate în campanie, art. 10 din Convenţia pentru ameliorarea răniţilor, bolnavilor şi naufragiaţilor din forţele armate pe mare, art. 10, 12 şi 85 din Convenţia relativă la tratamentul prizonierilor de război şi art. 11 şi 45 din Convenţia relativă la protecţia persoanelor civile în timp de război[4]; d) Legea nr. 379/2003 privind regimul mormintelor şi operelor comemorative de război[5]; e) Legea nr. 56/1997, republicată în 2004, referitoare la aplicarea prevederilor Convenţiei privind interzicerea dezvoltării, producerii, stocării şi folosirii armelor chimice şi distrugerea acestora[6]; f) Legea nr. 42/2004 referitoare la participarea forţelor armate la misiuni în afara teritoriului statului român ( legea reglementează condiţiile în care forţele armate ale României participă la misiuni în afara teritoriului naţional şi tipul acestora, respectiv la misiuni de apărare colectivă, misiuni în sprijinul păcii, misiuni de asistenţă umanitară, tip coaliţie, exerciţii comune, individuale şi ceremoniale)[7]; g) Codul penal, prin capitolele: Crime şi delicte contra securităţii naţionale; Crime şi delicte de terorism; Crime şi delicte privitoare la regimul armelor, muniţiilor, materialelor radioactive şi a materialelor explozive; Crime şi delicte contra capacităţii de apărare a ţării; Crime şi delicte săvârşite de militari; h) Legea nr. 481/2004, privind protecţia civilă, componenţa sistemului securităţii naţionale, reprezintă un ansamblu integrat de activităţi specifice, măsuri, sarcini organizatorice, tehnice, operative, cu caracter umanitar şi de informare publică, planificate, organizate şi realizate potrivit legii în scopul prevenirii şi reducerii riscurilor de producere a dezastrelor, protejării populaţiei, bunurilor şi mediului împotriva efectelor negative ale situaţiilor de urgenţă, conflictelor armate şi înlăturării operative a urmărilor acestora şi asigurării condiţiilor necesare supravieţuirii persoanelor afectate[8]; i) OUG nr. 117/2004, privind ratificarea Acordului dintre România şi Uniunea Europeană, stabilind cadrul general de participare a României la operaţiunile Uniunii Europene de gestionare a crizelor, semnat la Bruxelles la 22 noiembrie 2004[9]; j) Legea nr. 535/2004, privind prevenirea şi combaterea terorismului[10]; k) Statutul societăţii naţionale de Cruce Roşie din România (publicat în temeiul art. 14, al. (3) din Legea nr. 139/1995, cu modificările ulterioare[11]; l) HG nr. 1222/2005 privind stabilirea principiilor evacuării în situaţii de conflict armat ( ansamblul activităţilor de protecţie civilă, care se adoptă şi se aplică ori de câte ori acţiunile militare pun în pericol grav viaţa şi sănătatea populaţiei, funcţionalitatea corespunzătoare a instituţiilor publice, a autorităţilor statului, serviciilor publice şi a operatorilor economici, precum şi bunurile materiale cu valoare economică sau care fac parte din patrimoniul cultural naţional, valorile culturale şi arhivistice importante de pe o porţiune a teritoriului naţional sau, când situaţia impune , de pe întreg teritoriu al ţării)[12]; m) Legea nr. 122/2006, privind azilul în România (stabileşte regimul juridic al străinilor care solicită o formă de protecţie în România)[13].
Pentru îndeplinirea obligaţiilor ce revin României în baza tratatelor internaţionale din domeniul dreptului umanitar, s-a înfiinţat Comisia Naţională de Drept Internaţional Umanitar (C.N.D.I.U.), organ consultativ al Guvernului, fără personalitate juridică (reglementat conform HG nr. 420/2006).

		INVITAŢI ÎN CALITATE DE OBSERVATORU LA PROPUNEREA PREŞEDINTELUI CNDIU:
– MEMBRI AI PARLAMENTULUI;
– REPREZENTANŢI AI INSTITUŢIEI AVOCATULUI POPORULUI;
– REPREZENTANŢI AI COMITETULUI INTERNAŢIONAL AL CRUCII ROŞII;
– REPREZENTANŢI AI INSTITUTULUI ROMÂN PENTRU DREPTURILE OMULUI;
– REPREZENTANŢI AI ASOCIAŢIEI ROMÂNE DE DREPT UMANITAR;
– REPREZENTANŢI AI ALTOR INSTITUŢII GUVERNAMENTALE ŞI AI ORGANIZAŢIILOR NEGUVERNAMENTALE;
– EXPERŢI ÎN DOMENIUL DREPTULUI UMANITAR, DESEMNAŢI DE PREŞEDINTELE CNDIU.




	 
	 
	 
	


ATRIBUŢII C.N.D.I.U
Conducerea CNDIU este asigurată prin rotaţie de un preşedinte din Ministerul Afacerilor Externe, Ministerul Apărării şi Ministerul Justiţiei, la nivel de secretar de stat. Acest preşedinte va reprezenta sau coordona activităţile chiar şi financiare a CNDIU şi aprobă constituirea unui grup de lucru pe teme de interes. În cadrul CNDIU funcţionează un Secretariat permanent asigurat de Ministerul Apărării cu următoarele atribuţii: a) asigurarea administrării activităţilor curente, b) pregătirea sesiunilor CNDIU, c) informarea preşedintelui CNDIU despre problemele cu caracter urgent.
Activitatea de adaptare, cunoaştere, respectare şi aplicare a regulilor dreptului internaţional al conflictelor armate reprezintă o adevărată formă de sprijin a acţiunilor militare întrunite, deoarece aduce o contribuţie importantă la îndeplinirea scopurilor acestora în condiţii de legalitate. Ea este o „asigurare” în sensul original al cuvântului, acela de „punere în siguranţă”, garantând comandanţilor şi combatanţilor că acţiunile lor sunt legale şi că nu vor fi traşi la răspundere pentru faptele săvârşite în concordanţă cu legile şi obiceiurile războiului. Iată de ce Regulamentul general al acţiunilor militare A.N. 1 din 1996 consacră un articol special acestei probleme: „Articolul 203- Asistenţa juridică constă în totalitatea măsurilor şi acţiunilor întreprinse pentru a asigura respectarea în acţiunile militare a cerinţelor legilor ţării, regulamentelor militare şi al dreptului internaţional aplicabil în conflictele armate. Prin asistenţa juridică trebuie să se realizeze concordanţa între necesităţile militare şi restricţiile impuse, îndeplinirea misiunilor fără încălcarea normelor de drept, limitarea pierderilor colaterale în raport cu aşteptările, discriminarea în selectarea obiectivelor şi proporţionalitatea între mijloacele şi metodele folosite în raport cu necesităţile militare. Prin asistenţa juridică se amplifică demnitatea, onoarea şi prestigiul moral al armatei şi, implicit, victoria acesteia, prin eliminarea crimelor, distrugerilor şi suferinţelor inutile.”[14] Aşa se face că la toate planurile de operaţii trebuie să existe o anexă juridică[15] în care să se cuprindă elemente ca: obiective civile aflate sub protecţie; lucrări şi instalaţii conţinând forţe periculoase; bunuri cu imunitate culturală; localităţi neapărate şi zone demilitarizate; localităţi şi zone sanitare şi de securitate; amplasarea lagărelor de prizonieri şi internaţi civili; a spitalelor şi organismelor de apărare civilă; rute de comunicaţii pentru transporturi sanitare; statutul combatanţilor şi regimul mijloacelor de război; proceduri pentru realizarea raporturilor non-ostile cu adversarul prin notificări şi acorduri prevăzute în convenţii; procedura de ridicare a imunităţii bunurilor în caz de necesitate militară; modul de marcare a persoanelor şi bunurilor protejate; procedurile de comportament faţă de răniţi, morţi, cooperarea cu organismele umanitare; sancţionarea abaterilor disciplinare şi infracţiunilor, condiţiile în care s-ar putea recurge la represalii; regulile de angajare şi de conduită tactică. Toate deciziile militare consemnate în actele juridice emise de comandamentele militare în timp de război trebuie să fie elaborate şi executate în conformitate cu principiile şi normele dreptului conflictelor armate, practic, nu trebuie să existe directive, dispoziţiuni, hotărâri, planuri, proceduri sau ordine prin care să se încalce regulile de drept al războiului.

